Aukið frelsi , lægri álögur og einfaldara líf var grunnstef þingmanna Sjálfstæðisflokksins á liðnu ári í sínum störfum fyrir land og þjóð – stef sem hefur ómað hátt og snjallt í níutíu ár eða frá því að flokkurinn var stofnaður árið 1929 og stefnan fyrst mörkuð í þágu einstaklings - , viðskipta - og athafnafrelsis . Skattar á einstaklinga og fyrirtæki lækkuðu umtalsvert á árinu þegar samþykkt var að tillögu fjármálaráðherra að lækka annars vegar tekjuskatt einstaklinga um 70 - 120 þúsund krónur á ári og hins vegar tryggingagjaldið um 4,2 milljarða króna eða sem nemur 424 nýjum störfum ári . Þá hafa ríkisskuldir hvergi lækkað hraðar en á Íslandi samkvæmt greiningu matsfyrirtækisins Moody‘s sem hækkaði lánshæfiseinkunn ríkissjóðs á dögunum . Tollar á innflutt matvæli lækkuðu einnig um 240 - 590 milljónir króna sem leiðir til lægra vöruverðs . Vextir hafa lækkað og húsnæðisvextir hafa aldrei verið lægri en það skiptir sköpum fyrir heimilin í landinu . Verðbólgan hefur einnig verið hamin og verðbólguhorfur eru ágætar . Þá hefur kaupmáttur aukist um 26,6% frá árinu 2013 á vakt Sjálfstæðisflokksins sem gerir það að verkum að fólk á rúmlega fjórðungi meira í veskinu um hver mánaðarmót í dag en það gerði fyrir sex árum . Staða þjóðarbúsins hefur aldrei verið sterkari . Í samfélagi þar sem sífellt stærri hluti verðmæta byggist á hugviti er brýnt að innviðir styðji við þess háttar starfsemi . Ferðamála - , iðnaðar - , og nýsköpunarráðherra setti á laggirnar frumkvöðlasjóðinn Kríu á árinu og tryggði 2,5 milljarða króna í verkefnið . Vísisjóðir geta sótt fjárfestingar til Kríu sem eykur aðgengi frumkvöðlafyrirtækja að fjármagni . Ísland á mikið undir því að rækta góð viðskiptasambönd við sem flest ríki heimsins . Utanríkisráðherra undirritaði þrjár nýjar bókanir við fríverslunarsamning Íslands og Kína á árinu og opnaði þannig ný tækifæri fyrir útflutning á íslenskum framleiðsluafurðum til Kína . Nýr fríverslunarsamningur við Indónesíu hafði sömuleiðis mikinn ávinning í för með sér . Þá urðu breytingar á skipulagi Íslandsstofu á árinu sem skilaði sér í aukinni þjónustu til íslenskra útflytjenda og öflugra samstarfi við atvinnulífið . Ráðherrar Sjálfstæðisflokksins í atvinnuvegaráðuneytinu gerðu sér einnig lítið fyrir á haustmánuðum og felldu brott yfir 1.000 reglugerðir . Ekki verður slegið af á nýju ári en afnema á 16 lagabálka , einfalda og breyta lögum og afnema fjölda leyfisveitinga sem allt miðar að því að greiða götu atvinnulífsins . Einfaldara og skiljanlegra regluverk stuðlar að aukinni verðmætasköpun , meiri skilvirkni , meiri samkeppni , lægra verði og þar með betri lífskjörum . Við erum á réttri leið . Þá var frelsi fólks loks aukið á helgidögum þjóðkirkjunnar þegar banni við tiltekinni starfsemi , skemmtunum og afþreyingu á helgidögum var aflétt að tillögu dómsmálaráðherra . Mikilvæg skref voru einnig stigin á árinu til að færa þinglýsingar alfarið í rafrænt horf sem reynast mun bylting fyrir almenna borgara . Bætt stafræn þjónusta er mikilvæg fyrir betri samskipti fólks við hið opinbera og einnig tækifæri til að draga úr umhverfisáhrifum enda fækkar þar af leiðandi ferðum fólks stofnana á milli . Það sparar líka tíma , einfaldar lífið og eykur vonandi ánægju . Á nýju ári bíða ný tækifæri , nýjar hugmyndir og lausnir fyrir fólkið í landinu . Staðan er góð , undirstöðurnar eru sterkar og full ástæða til að halda bjartsýn inn í árið 2020 .